Gandia es prepara per a celebrar la nit de Sant Joan
15 juny 2018

## Gandia es prepara per a celebrar la nit de Sant Joan15 juny 2018Última actualització: 14 juliol 2025

![](../gestion/img/_AO_7212-copia.jpg)  
  

L'alcaldessa de Gandia, Diana Morant; el regidor delegat de Cultura, Joan Muñoz; i Vicente Frasquet, president de l'Associació d'Hotels de la Safor i representant dels xiringuitos de la platja, han presentat aquest matí en roda de premsa les activitats previstes per a la celebració de la nit de Sant Joan.  
  
Una nit que enguany ve carregada de novetats. Morant ha explicat que la present edició serà una festa cultural amb un clar posicionament de Gandia com a destinació turística Gay friendly.  
  
En primer lloc, **Diana Morant** va voler destacar la col·laboració publicoprivada a l'hora d'organitzar les activitats. "_És molt important que les empreses s'involucren en els projectes de ciutat i, per sort, ací tenim moltíssimes mercantils que ho estan fent, i a més, molt bé. Ja sabeu que en matèria turística aquest govern va iniciar un camí molt encertat: la col·laboració publicoprivada. I dic encertat perquè les coses, com ha quedat demostrat, mai són en va. I en un Ajuntament amb recursos econòmics limitats, aquest pacte és essencial i necessari per a tots_".  
  
Les activitats previstes per a la nit de Sant Joan són les següents:  
\- La programació s'iniciarà a la platja de Gandia a les 21 hores amb una batukada que recorrerà el Passeig Marítim des del final de la platja cap al Club Nàutic garantint l'ambientació per tota la primera línia.  
\- La foguera municipal aquest any canvia d'ubicació i estarà entre el xiringuito 2 i la Tourist Info 1 (entre el carrer Illes Balears i la Ràbida).  
\- A les dotze de la nit es dispararà un castell de focs artificials. Es recupera aquest espectacle pirotècnic al Port de Gandia, amb el pertinent permís de l'autoritat portuària.  
\- Posteriorment, a l'escenari situat a l'inici de la platja, al costat del xiringuito número 1, tindrà lloc el concert de Diva's Disc. Un espectacle a càrrec de Roser (ex concursant d'Operación Triunfo) i 'Drag Queens' dirigit a tots els públics. Diva 's disc és un divertit xou musical amb ball, humor i molt de glamour. Les popstars comparteixen protagonisme amb les grans cançons de l'època daurada de la música disco. Roser es presenta acompanyada de ballarines i d'un magnífic trio de Drag Queens.  
  
La màxima representant en matèria turística ha recordat que durant l'última edició de Fitur Gay "v_am conéixer aquest espectacle que va presentar al Festival LGTBI d'Alacant i que va ser un èxit. Ja sabeu que a Gandia apostem pel turisme LGTBI i creiem en la necessitat de promoure un turisme inclusiu on totes i tots se senten estimats, respectats i com a casa. Gandia és una ciutat hospitalària, acollidora, integradora i diversa en la qual tothom té cabuda. Gandia ja és una destinació LGTBI friendly_".  
  
A més de la programació anteriorment comentada, tots els xiringuitos de la platja, a partir de les onze de la nit albergaran diferents activitats com festes tematitzades, concerts de música en directe o actuacions de DJ 's.  
  
Per tal de beneficiar el sector durant la jornada, s'han acordat uns horaris especials amb els xiringuitos, va anunciar Diana Morant. D'aquesta manera l'hora de tancament serà a les 3, tot i que les actuacions musicals finalitzaran a les 2. "Farem que siga compatible amb la neteja total de la platja perquè els banyistes que vullguen gaudir de la jornada de diumenge al matí puguen fer-ho" .  
  
Per la seua banda, **Joan Muñoz** va recordar les recomanacions que des de l'Ajuntament es realitzen per mantenir la platja en les millors condicions possibles.  
El regidor va recordar que es recomana l'ús de fustes que no continguen claus a més de no utilitzar materials contaminants per encendre les fogueres i recollir tots els residus evitant l'ús de bosses de plàstic.  
  
Finalment, **Vicente Frasquet** va destacar que tots els xiringuitos tindran activitat des de primera hora de la vesprada. "_Esperem que tots els que ens visiten s'ho passen bé i l'ampliació de l'horari va en aquest sentit. Hem de ser responsables i saber que l'endemà la platja ha d'estar perfecta perquè no passe com en altres municipis on al migdia encara s'estan arreplegant residus. És una cosa que no ens podem permetre". "Normalment Sant Joan omple la platja però aquest any en ser dissabte les previsions són de ple total_".